kardosdrur/scandi-wiki huggingface dataset:
Euklid

Euklid el. Euklid af Alexandria (født ca. 325 f.Kr., død 265 f.Kr.), var en græsk matematiker, som levede i Alexandria, Egypten sandsynligvis under Ptolemaios 1., der herskede i Egypten 323 – 283 f.Kr. Euklid anses ofte for stamfaderen til geometri. Hans mest populære værk Elementer anses for den mest succesfulde lærebog i matematikkens historie. Dette var stort set en samling af den daværende græske matematik fra ca. 500 f.Kr. til ca. 300 f.Kr. I denne bog deduceres egenskaberne for geometriske objekter fra en lille gruppe aksiomer. Euklid skrev også om andre emner, f.eks. optik, men disse værker er enten gået tabt eller kun bevaret i fragmentarisk form.

Der er ikke meget kendt om Euklids liv, og hovedparten af vor viden om Euklid stammer fra Proclus.

Se også 
 Euklids postulater

Matematikere fra antikkens Grækenland
Monkey Business (album)

Monkey Business er det fjerde studiealbum udgivet af Black Eyed Peas, og er udgivet den 30. maj 2005 i Europa. 

Det er mere eller mindre fastlagt at der udgives i alt 6 officielle singler fra dette album, hvoraf der indtil videre er udgivet 4.

"Gone Going" inkluderer en sampling af Jack Johnsons sang "Gone" fra hans album On and On, der udkom i 2003. Han synger omkvædet fra sangen.

Spor 
 "Pump It"
 "Don't Phunk with My Heart"
 "My Style"
 "Don't Lie"
 "My Humps"
 "Like That"
 "Dum Diddly"
 "Feel It"
 "Gone Going" featuring Jack Johnson
 "They Don't Want Music"
 "Disco Club"
 "Bebot"
 "Ba Bump"
 "Audio Delite at Low Fidelity"
 "Union"

Black Eyed Peas-album
Album fra 2005
Peter Hald

Peter Hald er en dansk kemiker. Han er uddannet cand.scient og senere Ph.d. i kemi på Aarhus Universitet. Han har også en uddannelse som officer i hæren og afholder ind imellem stadig sprængningskurser. Sammen med Danish Space Challenge har han været med til at bygge Danmarks største privatbyggede raketmotor.

I 2006 og 2007 var han vært for DR's "Videnskabsquiz" VQ.

Peter Hald er ansat på Institut for Kemi ved Aarhus Universitet, hvor han er daglig sikkerhedsleder og laboratoriemanager ved Center for Materialekrystallografi og Center for Energimaterialer..

Bibliografi 
 Showkemi 2005
 169 kemiske eksperimenter

Referencer 

Tv-værter fra Danmark
Ansatte i DR
Ansatte ved Aarhus Universitet
Tjek fødselsår
Hugo af Saint-Victor

Hugo af Saint-Victor (født ca. 1096, død 11. februar 1141) var en tysk filosof, mystiker og neoplatoniker, formodentlig født i Hartigam, Sachsen. Han blev i 1125 magister på Saint-Victor, der var en af Paris’ vigtigste skoler, hvor han boede til sin død.

I sit mest berømte værk, Didascalicon fra ca. 1127, søger han at systematisere den kendte viden. Derfor blev værket en del af grundlaget for undervisningen på de spæde universiteter. 
Formålet med systematiseringen er at udvælge og definere den viden, der er vigtig for mennesket, og som, gennem en åndelig perfektion, skal danne grundlag for studentens frelse. Værket er derfor opbygget som en kosmologisk encyklopædi, der kan bruges til undervisning i filosofi.

Lærdom er i Hugos fremstilling lig tilegnelse af viden, og den fører til en erkendelse af verdens fremmedhed og åndens ønske om at finde hjem til sit fædreland (patria/himlen). Det er udelukkende filosofiens rolle at placere verden og give den mening, men den har ikke nogen transcendent betydning i sig selv, da den synlige verden helt er adskilt fra den transcendente. Visdom gør det muligt at se igennem det jordiske, og giver således, gennem lectio, meditation, bøn og kontemplation, adgang til det evige og usynlige og derved mulighed for at nærme sig det guddommelige.

Kombinationen af før-kristne idéer med de kristne var problematisk for middelalderens filosoffer. Hugo fik eksempelvis aldrig de ikke-tidslige og ikke-stedlige elementer i det neoplatoniske verdensbillede til helt at passe sammen med de bibelske myters historicitet. Derfor adskilte han den synlige verden fundamentalt fra den transcendente. Viden om naturen var kun vigtig så længe den muliggjorde en forståelse af bibelens sande betydning. Med filosofien som vejviser kan man placere verden korrekt og forstå meningen med den, men ikke slippe bort fra sit eksil. Hugo mente således, at filosofien kun var et trin på vejen til den sande viden, og at man ikke kunne overskride grænsen mellem den materielle og det åndelige ved hjælp af filosofien alene.

Se også 
Filosofi i middelalderen

Filosofi i middelalderen
Personer fra middelalderen
Tjek fødselsår
Nyplatonisme
James Patterson (forfatter)

James B. Patterson (født 22. marts 1947) er en amerikansk forfatter, som har skrevet to serier plus nogle enkeltstående bøger.

Selvom nogle af bøgerne er en del af en serie, er de skrevet på en sådan måde, at de sagtens kan læses uafhængigt af hinanden, og det betyder, at man ikke behøver at læse dem i kronologisk rækkefølge.
Filmene Kiss the Girls og Along Came a Spider er filmudgaver af to af hans bøger, som på dansk hedder Dødskysset og I edderkoppens spind.
De to serier er krimier; den ene med psykologen og politibetjenten Alex Cross som hovedperson, den anden med kriminalbetjenten Lindsay Boxer som hovedperson.
Ud over kriminal- og spændingsromaner har han skrevet et par kærlighedshistorier, en historisk roman som foregår i korstogenes tid og en julebog.
De fleste af hans bøger oversættes til dansk men dog ikke alle, så hvis man har fået blod på tanden og gerne vil læse alle hans bøger, er de skrevet på forholdsvis letlæseligt amerikansk-engelsk.

Bibliografi 
 Edderkoppens spind (1995) – Along came a spider (1992)
 Dødskysset (1997) – Kiss the girls (1994)
 Miraklet på golfbanen (1997) – Miracle on the 17th green (1996)
 Legen er slut (1998) – Hide and seek (1996)
 Kat og mus (1999) – Cat & mouse (1997)
 Jack og Jill (1999) – Jack & Jill (1996)
 De fire ryttere (2000) – Pop goes the weasel (1999)
 Roser er røde (2001) – Roses are Red (2000)
 Suzannes dagbog til Nicholas (2002) – Suzanne's Diary for Nicholas (2001)
 Første offer (2003) – 1st to Die (2001)
 Anden chance (2003) – 2nd Chance (2002)
 Tredie grad (2005) – 3rd Degree (2004)
"Maximum Ride, Engleeksperimentet" (2005)

Eksterne henvisninger 
 James Patterson

Romanforfattere fra USA
Krimiforfattere fra USA
Søren Elung Jensen

Søren Elung Jensen (født 7. juli 1928 i Odense, død 22. januar 2017) var en dansk skuespiller og lydbogsindlæser.

Han blev student i 1947 og afsluttede sin skuespilleruddannelse fra Odense Teater i 1961.

Herefter fik han en lang række roller på bl.a. Det kongelige Teater, Det ny Teater, Aalborg Teater, Det Danske Teater, Aarhus Teater, Det ny Scala og Café Teatret.

Han medvirkede også i tv-teatret.

Søren Elung Jensen var gift to gange, først med skuespillerkollegaen Rita Angela og sidenhen med Jonna Hjerl. De var begge bosiddende i Alicante, Spanien, men flyttede senere til Brede i Lyngby-Taarbæk Kommune.

Udvalgt filmografi 
 Støv på hjernen – 1961
 Den rige enke – 1962
 Det støver stadig – 1962
 Støv for alle pengene – 1963
 Tænk på et tal – 1969
 Besat – 1999
 Manden som ikke ville dø – 1999

Referencer

Eksterne henvisninger 
 
 

Skuespillere fra Danmark
Lydbogsindlæsere
Personer fra Odense
Personer i Kraks Blå Bog (afdøde)
Inger Rauf

Inger Rauf f. Smalbro Christensen (29. december 1932 i Agersted – 27. august 2010) var en dansk skuespillerinde.

Hun var uddannet fra Aalborg Teater 1960, men rejste hurtigt til København, hvor hun blev engageret til bl.a. Betty Nansen Teatret, Det ny Teater og Nørrebros Teater. Hun var i 1965 medstifter af Boldhus Teatret, som hun senere blev teaterchef for.

På tv har Inger Rauf bl.a. medvirket i serierne Smuglerne og Strandvaskeren. Hun har indspillet en håndfuld spillefilm, nemlig Han, hun, Dirch og Dario (1962), Støv for alle pengene (1963), Utro (1966), Ekko af et skud (1970) og Et døgn med Ilse (1971).

Eksterne henvisninger 
 
 

Skuespillere fra Danmark
Henny Lindorff Buckhøj

Henny Lindorff Buckhøj f. Larsen (29. april 1902 i Esbjerg – 18. december 1979) var en dansk skuespillerinde.

Henny Lindorff Buckhøj var datter af skuespiller Axel Larsen. Hun blev udlært hos kgl. skuespillerinde Soffy Walleen og debuterede i 1920 på Horsens Teater med forestillingen Skal – skal ikke. Sidenhen kom hun til Aalborg Teater, og var fra 1927-1929 tilknyttet Odense Teater. Derefter spillede hun et par år på Betty Nansen Teatret, men var fra 1931 tilknyttet Aarhus Teater. Hun og ægtefællen Per Buckhøj blev imidlertid fyret i 1941, hvilket vakte opsigt i pressen. I 1942 vendte hun tilbage til Odense Teater for året efter at blive tilknyttet Frederiksberg Teater og Allé-Scenen. Hun arbejdede freelance fra 1948, og havde bl.a. roller i Radioteatret.

Henny Lindorff Buckhøj er mor til skuespilleren Jørgen Buckhøj og søster til skuespillerinden Bodil Lindorff.

Hun er begravet på Mariebjerg Kirkegård.

Filmografi 
 Det bødes der for (1944)
 Elly Petersen (1944)
 Billet mrk. (1946)
 Ditte Menneskebarn (1946)
 Røverne fra Rold (1947)
 Unge piger forsvinder i København (1951)
 Rekrut 67 Petersen (1952)
 Den gamle mølle på Mols (1953)
 Himlen er blå (1954)
 Den kloge mand – 1956 (1956)
 Seksdagesløbet (1958)
 Guld og grønne skove (1958)
 Baronessen fra benzintanken (1960)
 Den kære familie (1962)
 Landmandsliv (1965)
 Den røde rubin (1969)
 Ta' lidt solskin (1969)
 Hurra for de blå husarer (1970)

Eksterne henvisninger 
 
 

Skuespillere fra Danmark
Personer fra Esbjerg
Kvalitativ metode

Kvalitativ analyse er en analyseform, der baserer sig på at skaffe materiale, der som udgangspunkt skal analyseres uden diverse statistiske modeller. Det kunne for eksempel være interview, hvor den interviewede har mulighed for at dreje samtalen i en bestemt retning i langt højere grad end f.eks ved en spørgeskemaundersøgelse. På den måde bliver de indsamlede informationer mere detaljerede, men det kan dog ikke lade sig gøre at indsamle ligeså mange data som ved en kvantitativ analyse. Indenfor kemiens verden kunne en kvalitativ analyse bestå i, hvorvidt en kemisk reaktion får en blanding til at skifte farve, eller hvorvidt temperaturen stiger, hvorimod en kvantitativ analyse typisk vil bestå i en undersøgelse af antallet af mol af et bestemt stof der opstår ved en kemisk reaktion.
I tilfældet af matematiske metoder anvendt vil det resultere i kvalitative også.

Videnskabelig metode
Hørsholm Kirke

Hørsholm Kirke er beliggende på en ø midt i søen i Hørsholm Slotshave. Tidligere lå her Hirschholm Slot, der blev nedrevet i årene 1810-13. Kirkens arkitekt er C.F. Hansen, der også står bag Københavns domkirke, Domhuset i København og Metropolitanskolen på Frue Plads i København.

Eksterne kilder og henvisninger 

 Billede af Hørsholm Kirke
 Hørsholm Kirke hos KortTilKirken.dk
 Hørsholm Kirke hos danmarkskirker.natmus.dk (Danmarks Kirker, Nationalmuseet)

Kirker i Hørsholm Kommune
Kirker i Helsingør Stift
Kirker i Frederiksborg Amt
Kirke
Ilulissat Isfjord

Ilulissat Isfjord er en fjord i Vestgrønland. Ilulissat Isbræ sender årligt 46 kubikkilometer is gennem fjorden og ud i den nærliggende Diskobugt.

Isfjorden kaldes også for Kangia og blev optaget på UNESCOs verdensarvsliste i 2004. Hvert år tiltrækker isfjorden omkring 20.000 turister til området. Dette har gjort den nærliggende by Ilulissat til Grønlands mest besøgte turistby.

Galleri

Referencer

Eksterne henvisninger 

 Viden om Ilulissat Isfjord - undervisningsmateriale fra GEUS
 officielle hjemmeside 
 Billeder fra Isfjorden ved Ilulissat 2009

Fjorde på Grønland
Verdensarv fra 2004
Verdensarvsområder i Danmark
Qaasuitsup Kommune
Gestalt

En gestalt er inden for semiotikken en betegnelse for et kompleks af egenskaber, der optræder sammen, og som er mere grundlæggende for menneskelig erfaring end deres optræden hver for sig. For eksempel vil det at dække bordet være en gestalt, en sammensat handling, der kræver mange sætninger for at beskrives nøjagtigt:

Man udsøger bestemte glas , tallerkener og bestik i forskellige skabe og hylder; man transporterer dem i hænderne eller på en bakke eller et stativ, enkeltvis eller samlet, hen til spisebordet; man stiller dem op i en formaliseret rækkefølge i et særligt mønster, som måske indebærer, at tallerknerne placeres nærmest bordkanten, knivene til højre for de enkelte tallerkner og gaflerne til venstre for dem, glassene foran tallerkenerne, osv.

Nogle gestalter er almenmenneskelige, mens mange er kulturafhængige, og de vil derfor uvægerligt komme til at volde problemer ved oversættelser mellem sprogsamfund, der står hinanden fjernt. Gestalter er netop kendetegnet af, at de er tillærte inden for en bestemt gruppe mennesker. En gestalts fulde omfang af konnotationer kan næppe rummes af en almindelig ordbog.

Filosofiske grundbegreber

pt:Gestalt
Lingvistik
Sociolingvistik
Lynderup Kirke

Lynderup Kirke ligger i det kuperede terræn omkring Hjarbæk Fjord. Kirkens historie er tæt knyttet til den nærliggende herregård, Lynderupgaard, som kirken i flere århundreder har hørt under. Fra kirkens tårnrum kan man stadig ane de røde tage fra herregården, som gennem årene er blevet stadigt bedre skjult af træerne.

Slægterne Skram og Rosenkrantz ejede Lynderupgaard fra 1582 til 1601, og de to store malmstager i Lynderup Kirke er skænket af ægteparret. Familien har også på anden måde præget kirken: I 1577 rejstes en prægtig ligsten over “Stygge Rosenkrantz og hans hustru Marine Knobb”, som ejede godset fra 1565. Ligstenen findes i dag indmuret ved siden af alteret.

En anden af de tidlige ejere af Lynderup­gaard var Verner Parsberg, der ejede godset fra 1607 til sin død i 1643. Hans navn står at finde nederst på den smukt forarbejdede renæssance-altertavle. Inskriptionen flankeres af Verner Parsbergs og hans hustru Agathe Seefelds våben med forbogstaverne W.P. og A.S.

Jens Reenberg var ejer af Lynderupgaard fra begyndelsen af 1700-tallet. Han skænkede kirkens nuværende klokke, der blev støbt af klokkestøber Caspar Kønic, Viborg. Fra omkring 1743 til 1763 var godsejer Johannes Juulson og hans hustru Maria Catharina Poulson ejere af Lynderupgaard, og tårnrummet i kirken fungerede helt frem til begyndelsen af det 20. århundrede som kapel for Juulson-familien.

På gulvet i rummet findes i dag en lille, revnet malmklokke fra 1600-tallet. Den fik sin plads i kirken i begyndelsen af 1980'erne, da det sidste medlem af Kieldsen-slægten solgte Lynderupgaard. Klokken er oprindelig en madklokke fra godset Hjermeslevgaard ved Brønderslev, men den fulgte med godsets datter, da hun giftede sig med den daværende ejer af Lerkenfeldt, Valdemar Daa – og siden forærede den efterfølgende ejer af Lerkenfeldt, etatståd Vincent Lerche, klokken til Vesterbølle Kirke.

Kirkens nuværende prædikestol er fra 1871. Den kom som en tiltrængt erstatning for den gamle, der var af sten og stod i det nordvestre hjørne af koret. Den nye prædikestol af træ blev malet med egetræsfarve, kanten blev polstret og beklædt med rødt uldfløjl og guldfrynser.

Familien Kieldsen på Lynderupgaard og Nørreris samt deres efterkommere fik i øvrigt i 1917 tinglyst ret til familiegravstedet på kirkegården. “Lad disse bene hvile i fred”, står der på en af de ældste gravsten.

Kilde 
 Denne artikel stammer fra Lynderup Kirke  på www.pdfnet.dk  – ingen copyright.

Eksterne kilder og henvisninger 
 Lynderup Kirke hos KortTilKirken.dk

Kirker i Viborg Kommune
Kirker i Viborg Stift
Kirker i Viborg Amt
Melon

Melon (Cucumis melo) er en klatreplante, der er blevet dyrket de sidste 4000 år (ca 2000 f.Kr.) i Persien og Afrika. Denne blomstrende plante bærer en frugt der af botanikere kaldes et falsk bær. Der er gennem tiden blevet udviklet mange forskellge melontyper. Blandt de mest kendte er honningmelon.

Vandmelonen er, trods navnet, ikke direkte i samme slægt som melonen. Derimod er de begge placeret inden for samme familie (se taxoboksen).

Galleri
Lisen

Lisen (af latin licium, fransk lisse, "tråd", "bånd") kaldes i bygningskunsten en flad, svagt fremtrædende pilaster, der adskiller sig fra en almindelig pilaster ved at den er uden kapitæl. Er lisenen forsynet med en rektangulær udvidelse i de øverst hjørner, kaldes den en ørelisen.

Lisener forekommer hyppigt i romanske kirkebygninger, hvor de anbringes på bygningshjørnerne og på facaderne med bestemte mellemrum. Nedadtil hviler lisenen på soklen, opad bærer de romanske lisener gerne en under gesimsen løbende buefrise. Ofte er lisener mere af dekorativ end af konstruktiv betydning, men den kan dog tjene til at styrke muren på det sted, hvor hvælvingerne yder et tryk, mens samtidig en pilaster eller en søjle indvendig anbringes for at støtte og bære hvælvingen.

I gotikken bliver lisenen til en stræbepille. I senbarokkens (rokokoens) tid kom lisener igen på mode, men således at den blev underordnet søjlen og pilasteren i datidens arkitektoniske rangfølge og kun blev brugt på palæfacadernes mindst betonede mellempartier. I Danmark var det Nicolai Eigtved, der gjorde lisenestilen populær. På rokokobygninger af mere borgerligt tilsnit kunne de få lov til at dominere hele facaden eller risalitterne.

Ørelisenerne vendte kortvarigt tilbage i arkitekturen som del af palæstilen omkring år 1900.

Eksempler på rokokobygninger med ørelisener 
 Amalienborg og mange andre bygninger i Frederiksstaden
 Gavnø
 Kastrupgård
 Eigtveds Pakhus
 Søkvæsthuset (Orlogsmuseet)
 Kongegården
 Kaalund Kloster
 Sandbjerg Gods
 Augustenborg Slot
 Gråsten Slot
 Sæbygård (nedrevet)

Galleri 

Bygningsdele
Traktaten i Paris

Freden i Paris, Pariserfreden, Paristraktaten eller Traktaten i Paris kan henvise til flere fredsaftaler og traktater indgået i Paris:

 Freden i Paris (1229) – afsluttede det albigensiske korstog
 Freden i Paris (1259) – mellem Henrik 3. af England og Ludvig 9. af Frankrig
 Freden i Paris (1303) – mellem Philip 4. af Frankrig og Edvard 1. af England
 Freden i Paris (1323) – grev Ludvig af Flandern opgiver flamske krav på Zeeland
 Freden i Paris (1355) – udveksling af landområdet mellem Frankrig og Savoyen
 Freden i Paris (1623) – mellem Frankrig, Savoyen og Venedig imod spanske tropper i Valtelline
 Freden i Paris (1657) – militær alliance mellem Frankrig og England imod Spanien
 Traktaten i Paris (1761) – etablerede den tredje familiepagt mellem Bourbon-husene Frankrig og Spanien
 Freden i Paris (1763) – afsluttede Syvårskrigen og den franske og indianske krig
 Freden i Paris (1783) – Storbritannien indgik fredstraktater med Frankrig, Spanien, Forenede Nederlande og USA
 Parisaftalen (1783) – afsluttede Den amerikanske Uafhængighedskrig
 Freden i Paris (1783) – afsluttede den fjerde engelsk-hollandske krig
 Freden i Paris (1796) – afsluttede krigen mellem Frankrig og kongeriget Piemonte-Sardinien
 Freden i Paris (1810) – afsluttede krigen mellem Frankrig og Sverige
 Freden i Paris (1814) – fredsaftale mellem Frankrig og den Sjette Koalition
 Freden i Paris (1815) – fredsaftale efter Napoleons nederlag i Slaget ved Waterloo
 Freden i Paris (1856) – afsluttede Krimkrigen. Også kaldet Parisdeklarationen
 Freden i Paris (1857) – afsluttede den engelsk-persiske krig
 Paris-aftalen (1859) – nyhedsbureauaftale
 Freden i Paris (1898) – afsluttede den spansk-amerikanske krig
 Traktaten i Paris (1900) – afgjorde alle konflikter mellem Frankrig og Spanien angående Río Muni
 Fredskonferencen i Paris 1919 – fredsaftaler med de besejrede magter i 1. verdenskrig
 Traktaten i Paris, Svalbardtraktaten (1920), 9. februar
 Freden i Paris (1920), 28. oktober – forenede Bessarabien og Rumænien
 Fredsaftalerne i Paris (1947) – etablerede formelt fred mellem De Allierede i 2. verdenskrig og Bulgarien, Ungarn, Italien, Rumænien og Finland
 Paristraktaten (1951) – etablerede den europæiske kul- og stålunion
 London- og Pariskonferencerne (1954) — anerkender Vesttyskland som en suveræn stat
 Fredsaftalerne i Paris (1973) – afsluttede amerikansk deltagelse i Vietnamkrigen
 Paris-aftalen (2015) – international klimaaftale om grøn omstilling

Se også 
 Versaillestraktaten (flertydig) – traktater indgået på Versaillesslottet i Versailles, nu en forstad til Paris
 Treaty of Paris (band) – pop-punk band fra Chicago
Mary Kay Letourneau

Mary Kay Fualaau (født 30. januar 1962 som Mary Katherine Schmitz, død 6. juli 2020), bedst kendt under navnet Mary Kay Letourneau, var en skolelærer, der blev kendt for at have et seksuelt forhold, og fået to børn med, en af sine mindreårige elever. Hun blev dømt for seksuelt misbrug af børn og afsonede syv år i fængsel.

Baggrund 
Mary Kays far var John G. Schmitz, medlem af Repræsentanternes Hus fra Orange County, Californien og professor ved Santa Ana College. Han blev betragtet som et af de mere konservative medlemmer af Repræsentanternes Hus og forsøgte at blive præsident i USA i 1972. Hendes mor Mary var hjemmegående husmor og anti-feministisk aktivist. Mary Kay var et af John og Marys syv børn, og hun havde to halvsøskende fra sin fars livslange affære med sin elskerinde. En af hendes brødre var rådgiver for administrationen i Det Hvide Hus under George H.W. Bush. En anden, Joseph E. Schmitz, blev udnævnt til Forsvarsministeriets ombudsmand af George W. Bush. Mary Kay Schmitz blev gift med Steve Letourneau den 30. juni 1984. Parret fik to døtre og to sønner sammen.

Lærer-elev-affæren 
Letourneau mødte Vili Fualaau (født 26. juni 1983) første gang, da han var elev i en 2. klasse, som hun underviste på Shorewood Elementary School i Burien i delstaten Washington. Han var otte år gammel, og hun var 28. Hun var hans lærer igen, da han gik i 6. klasse, og hun havde et seksuelt forhold til ham i sommeren 1996, da han var 13. Hendes mand opdagede hendes forhold til Fualaau, da han læste deres kærlighedsbreve i februar 1997, og han fortalte det til nogle i sin familie. Et familiemedlem anmeldte forholdet til de lokale sociale myndigheder.

Retssagen 
Den 26. februar 1997 blev Mary Kay arresteret i Washington for seksuelt misbrug af børn. Fire måneder senere fødte hun en datter, som hendes tidligere elev var far til. Den 7. august 1997 erklærede hun sig skyldig i to tilfælde af seksuelt misbrug af børn. I første omgang blev hun idømt 6 måneders fængsel, heraf 3 måneder betinget, samt en tre års behandlingsdom. Som en del af dommen fik hun et polititilhold mod at opsøge Fualaau. Kort efter hendes løsladelse i januar 1998 blev hun pågrebet sammen med Fualaau i en bil, mens de havde sex, og blev idømt 7½ års fængsel for overtrædelse af vilkårene for prøveløsladelsen. Det viste sig, at hun i mellemtiden var blevet gravid, og hun fødte endnu en datter i fængslet.

Hun blev løsladt den 4. august 2004. 2 dage senere anmodede Fualalau om at få ophævet polititilholdet, hvorefter de giftede sig i marts 2005.

Kildeangivelser 

Personer fra USA
Lærere
Kriminelle fra USA